b'\n_START_ARTICLE_\nSamomor\n_START_PARAGRAPH_\nSamom\xc3\xb2r (tudi suic\xc3\xadd, latinsko sui caedere - ubiti samega sebe) je dejanje, s katerim \xc4\x8dlovek sam namerno povzro\xc4\x8di svojo smrt, oziroma si vzame \xc5\xbeivljenje. _NEWLINE_Suicidologi menijo, da je tisto, kar navaja k pojavu samomora, v bistvu protislovna zmes te\xc5\xbenje po smrti in nebogljenega klica na pomo\xc4\x8d, tako imenovanega apela, naslovljenega na okolje prizadetega. Ta zakonitost se najo\xc4\x8ditnej\xc5\xa1e poka\xc5\xbee pri samomorilskem poskusu (imenovan tudi tentamen suicidii ali parasuicid), ko se samomorilno dejanje zaradi razli\xc4\x8dnih okoli\xc5\xa1\xc4\x8din ali prevladovanja apela v motivaciji dejanja ne kon\xc4\x8da s smrtjo.\n_START_SECTION_\nPojavnost samomora\n_START_PARAGRAPH_\nStatisti\xc4\x8dni podatki o samomoru so precej zanesljivi. Letna statistika vsakoletno izhaja v blitenu Svetovne zdravstvene organizacije. Pogostost samomora je razmeroma stalna oziroma se po\xc4\x8dasi spreminja. Druga\xc4\x8de je s pogostostjo samomorilskih poskusov, saj se tu ne more zanesljivo ugotoviti dejanskega stanja. Statistike se namre\xc4\x8d nana\xc5\xa1ajo le na \xc5\xa1tevilo oseb, ki so bile sprejete na zdravljenje po poskusu samomora. _NEWLINE_Mednarodna \xc5\xa1tudija Evropskega regionalnega urada Svetovne zdravstvene organizacije iz 1994, ki raziskovalno zajema nekaj obmo\xc4\x8dij posameznih zahodnoevropskih dr\xc5\xbeav, vpra\xc5\xa1anja pogostosti samomorilnih poskusov ni natan\xc4\x8dneje pojasnila. Dejstvo je, da je samomorilskih poskusov precej ve\xc4\x8d kot samomorov, po podatkih omenjene publikacije okoli 10- do 15-krat ve\xc4\x8d. Kvalitativne razlike med statisti\xc4\x8dnima populacijama oseb, ki so kon\xc4\x8dale s samomorom in tistih, ki so ostale pri samomorilnem poskusu, ka\xc5\xbeejo da je samomor pojav, ki zadeva zlasti mo\xc5\xa1ke in stare ljudi, samomorilski poskus pa je bistveno pogostej\xc5\xa1i pri mladih osebah \xc5\xbeenskega spola. Povpre\xc4\x8dje samomorov v Sloveniji upada, \xc5\xbeenske na splo\xc5\xa1no ve\xc4\x8dkrat posku\xc5\xa1ajo storiti samomor, mo\xc5\xa1kim ve\xc4\x8dkrat uspe. Najpogostej\xc5\xa1i na\xc4\x8din samomora za \xc5\xbeenske so uspavalne tablete, mo\xc5\xa1ki najve\xc4\x8dkrat izbirajo obe\xc5\xa1anje. Povpre\xc4\x8den samomorilec v Sloveniji je mo\xc5\xa1ki v starosti okoli 55 let in pogosto nezaposlen. Pozitivna stran je, da \xc5\xa1tevilo samomorov v Sloveniji upada, skrb zbujajo\xc4\x8de pa je, da je ve\xc4\x8d samomorov med mlaj\xc5\xa1imi.\n_START_SECTION_\nKako lahko prepoznamo osebo, ki ima samomorilne te\xc5\xbenje?\n_START_PARAGRAPH_\nVe\xc4\x8dina ljudi, ki naredi samomor, pred tem opozori na svoj namen. Samomor prijatelja ali znanca lahko prepre\xc4\x8dimo, \xc4\x8de prepoznamo, da je ogro\xc5\xbeen, opozorilne znake pa vzamemo resno in temu primerno reagiramo._NEWLINE_Depresija in \xc4\x8dustvene krize, ki pogosto vodijo do samomora, so prepoznavne in ozdravljive. _NEWLINE_75 odstotkov vseh, ki naredijo samomor, pred samomorom opozori o svoji nameri prijatelja ali dru\xc5\xbeinskega \xc4\x8dlana._NEWLINE_Vse samomorilne gro\xc5\xbenje in poskuse samomora je treba jemati resno.\n_START_SECTION_\nOpozorilni dejavniki\n_START_PARAGRAPH_\nPribli\xc5\xbeno polovica ljudi, ki naredi samomor, si je pred tem \xc5\xbee posku\xc5\xa1ala vzeti \xc5\xbeivljenje._NEWLINE_Govorjenje o smrti ali samomoru _NEWLINE_Samomorilne osebe pogosto odkrito ali prikrito govorijo o tem z izjavami kot sta na primer \xc2\xbbMojim bi bilo bolje brez mene.\xc2\xab\xc2\xa0ali \xc2\xbbZa vse sem kriv, najbolje, da izginem.\xc2\xab\xc2\xa0V\xc4\x8dasih dajejo vtis, kot da bi se nekam odpravljali ali se poslavljali._NEWLINE_Urejanje zadev in nevsakdanja dejanja_NEWLINE_Ljudje, ki razmi\xc5\xa1ljajo o samomoru, pred tem pogosto posku\xc5\xa1ajo urediti svoje poslovne in denarne zadeve. Nekateri podarjajo svojo lastnino in dragocenosti ali pospravijo hi\xc5\xa1o, drugi posku\xc5\xa1ajo popla\xc4\x8dati dolgove, tretji napi\xc5\xa1ejo oporoko.\n_START_SECTION_\nRazlogi za samomor\n_START_PARAGRAPH_\nDepresija_NEWLINE_To je najbolj obi\xc4\x8dajen vzrok, da ljudje naredijo samomor. Te\xc5\xbeke oblike depresije vedno spremljajo ob\xc4\x8dutki trpljenja, brezvoljnosti in prepri\xc4\x8danje, da ni mo\xc5\xbenosti za re\xc5\xa1itev. Ti ljudje povezujejo \xc5\xbeivljenje z nenehnim trpljenjem in tega ne prenesejo ve\xc4\x8d. Njihovo razmi\xc5\xa1ljanje zaradi trpljenja in zaradi na splo\xc5\xa1no slabega zdravstvenega stanja ne deluje in niso sposobni opravljati stvari, ki so jih v preteklosti lahko brez te\xc5\xbeav naredili. Zato se vidijo kot nekoristne, se sramujejo samih sebe in se po\xc4\x8dutijo nekoristne. Depresija je v ve\xc4\x8dini primerov ozdravljiva, zato moramo biti pozorni na njene znake. Pogosto posamezniki dolgo trpijo v ti\xc5\xa1ini in za\xc4\x8dnejo na\xc4\x8drtovati samomor, ne da bi kdo to vedel. \xc4\x8ceprav je lahko nekoliko neprijetno, je neposredno spra\xc5\xa1evanje o morebitnih samomorilskih mislih najve\xc4\x8dkrat pot, da dobimo iskren odgovor. _NEWLINE_Psihoti\xc4\x8dne motnje_NEWLINE_Pod to lahko uvrstimo vse zvrsti du\xc5\xa1evnih obolenj (npr. shizofrenija, bipolarna motnja), pri katerih se pojavljajo notranji glasovi s samouni\xc4\x8devalnimi te\xc5\xbenjami. Te bolezni pogosto prizadenejo uspe\xc5\xa1ne posameznike, ki \xc5\xbeivijo intenzivno in stresno \xc5\xbeivljenje in lahko obvladujejo bolezen tudi z zdravili, vendar v nekem trenutku prese\xc5\xbeejo dolo\xc4\x8den prag obremenitve in od tu se jim stvari nenadoma poslab\xc5\xa1ajo. Tako se je s temi osebami treba pogovarjati o njihovih notranjih glasovih, ki jim ukazujejo, naj se ubijejo. Tudi te osebe pogosto iskreno odgovarjajo o svojih samomorilskih mislih in na\xc4\x8drtih. Psihoze so ozdravljive, \xc4\x8de se ne zdravijo, pa skoraj vedno zahtevajo zdravljenje v psihiatri\xc4\x8dni bolnici na zaprtem oddelku, dokler se \xc5\xa1kodljivi notranji glasovi ne odpravijo._NEWLINE_Impulzivno obna\xc5\xa1anje_NEWLINE_U\xc5\xbeivanje alkohola, rekreacijskih drog, te\xc5\xbekih drog lahko po dolo\xc4\x8denem \xc4\x8dasu po\xc5\xbeene ljudi v stanje, v katerem se na hitro odlo\xc4\x8dijo, da bodo kon\xc4\x8dali svoje \xc5\xbeivljenje. Ko se tak\xc5\xa1na oseba strezni in umiri, se obi\xc4\x8dajno sramuje svojega dejanja. Za tak\xc5\xa1ne osebe se nikoli ne ve, ali se bodo ob vnovi\xc4\x8dnem jemanju tak\xc5\xa1nih snovi spet posku\xc5\xa1ale ubiti. Najpomembnej\xc5\xa1e je, da se v svojem \xc5\xbeivljenju dosledno izogibajo u\xc5\xbeivanju vseh zgoraj na\xc5\xa1tetih snovi._NEWLINE_Klic na pomo\xc4\x8d_NEWLINE_Ljudje potrebujejo pomo\xc4\x8d in ne vedo, kako bi jo druga\xc4\x8de dobili. Obi\xc4\x8dajno si ti ljudje ne \xc5\xbeelijo umreti, ampak \xc5\xbeelijo opozoriti druge okoli sebe, da je nekaj zares narobe. Tako pogosto poskusijo narediti samomor, vendar ne verjamejo, da bodo umrli. Izberejo metode, za katere ne verjamejo, da jih bodo pokon\xc4\x8dale (npr. uspavalne tablete, kemi\xc4\x8dne snovi), kar pa se lahko izka\xc5\xbee za usodno napako, ki je na koncu smrtonosna. Za tak\xc5\xa1ne mo\xc5\xbenosti se pogosto odlo\xc4\x8dajo mlada dekleta, ki so razo\xc4\x8darana v ljubezni, \xc5\xa1olskem uspehu itd. Poslu\xc5\xa1anje bli\xc5\xbenjih in drugih, kaj sporo\xc4\x8dajo s svojimi besedami in vedenjem (govorica telesa), lahko prepre\xc4\x8di tak\xc5\xa1ne napake. _NEWLINE_Na\xc4\x8delna odlo\xc4\x8ditev_NEWLINE_Nekateri posamezniki se za samomor odlo\xc4\x8dijo na podlagi logi\xc4\x8dne odlo\xc4\x8ditve, tak\xc5\xa1no odlo\xc4\x8ditev pogosto spremlja te\xc5\xbeka bolezen ali napoved hitrega poslab\xc5\xa1anja brez upanja za ozdravitev. Ti ljudje niso depresivni, psihoti\xc4\x8dni, ne kli\xc4\x8dejo na pomo\xc4\x8d, posku\xc5\xa1ajo sami nadzirati svojo usodo in si olaj\xc5\xa1ati trpljenje, kar lahko naredijo samo tako, da umrejo. Pogosto gledajo na svojo izbiro kot na nekaj, kar bi se neizogibno zgodilo, \xc5\xbeelijo umreti dostojanstveno brez dolgotrajnega in mu\xc4\x8dnega hiranja._NEWLINE_Eksperimentiranje in napake_NEWLINE_V novej\xc5\xa1em \xc4\x8dasu \xc5\xa1tevilni mlaj\xc5\xa1i in tudi odrasli eksperimentirajo z razli\xc4\x8dnimi na\xc4\x8dini in kemi\xc4\x8dnimi snovmi, da bi dosegli povi\xc5\xa1ana stanja zavesti, in pretiravajo, nepoznavanje in napake se pogosto usodno kon\xc4\x8dajo. Pametna odlo\xc4\x8ditev je, da se, \xc4\x8de \xc5\xbee nekaj po\xc4\x8dne\xc5\xa1, se natan\xc4\x8dno seznani\xc5\xa1 s tem in izobrazi\xc5\xa1 na tem podro\xc4\x8dju.\n_START_SECTION_\nPogledi na samomor\n_START_PARAGRAPH_\nRazli\xc4\x8dne kulture so smatrale samomor razli\xc4\x8dno; kot sramoto, greh, smrtno kazen ali nekaj normalnega v neki situaciji ter kot \xc4\x8dastno smrt.\n_START_SECTION_\nKr\xc5\xa1\xc4\x8danstvo\n_START_PARAGRAPH_\nV ve\xc4\x8dini kr\xc5\xa1\xc4\x8danskih lo\xc4\x8din se samomor smatra kot greh. V Bibliji to ni omenjeno. Samomor kot greh sta uvedla Sveti Avgu\xc5\xa1tin in Sveti Toma\xc5\xbe Akvinski. Ker je \xc5\xbeivljenje dar boga in je samomor proti naravni ureditvi._NEWLINE_Katekizem Katoli\xc5\xa1ke Cerkve (1992) pi\xc5\xa1e o samomoru v to\xc4\x8dkah od 2280 do 2283. Samomor je tu \xc5\xa1e vedno obravnavan kot greh, vendar ne absolutni.\n_START_SECTION_\nJudovstvo\n_START_PARAGRAPH_\nJudovstvo ceni to \xc5\xbeivljenje, zato je samomor smatran kot zanikanje Bo\xc5\xbeje vsemogo\xc4\x8dnosti na  svetu. V ekstremnih okoli\xc5\xa1\xc4\x8dinah pa so dovoljeni, \xc4\x8de imajo izbiro med smrtjo in izdajo vere. (960 Sicari judov je v Masadi naredilo kolektivni samomor raje kot bi bili zavojevani in zasu\xc5\xbenjeni s strani Rimljanov. Vsak mo\xc5\xa1ki je ubil svojo \xc5\xbeeno in otroke, potem so se med sabo pobijali dokler ni \xc5\xa1e zadnji ubil samega sebe.)\n_START_SECTION_\nIslam\n_START_PARAGRAPH_\nSamomor ni dovoljen. Smatran je kot znak nevere. Samomor v obliki terorizma se v islamu uveljavlja kot zlo\xc4\x8din huj\xc5\xa1i od navadnega, tega pa uporabljajo le islamski ekstremisti, katerih je pa glede na ostale muslimane izredno malo.'